als_Latn dik_Latn sag_Latn
Reali do të luajë në fushën e Seviljes dhe Sociedadit. Atletiko ka transferta të vështira në Valencia, Bilbao e “Camp Nou”, ndërsa Barça do të luajë derbin ndaj Espanjolit në transfertë dhe në fushën e Vilarealit
Kampionati spanjoll ka hyrë në fazën më interesante. Prej kohësh nuk shihej një garë mes tre skuadrave për titullin kampion. Fitorja e Barcelonës në Klasike ka përmbysur parashikimet, por gjithashtu e ka bërë akoma më të bukur fundin e kampionatit. Kur kanë mbetur edhe 9 ndeshje deri në fundin e La Ligës, Atletiko e Madridit i ka habitur të gjithë me ecurinë e tij, duke marrë për momentin vendin e parë në klasifikim, falë rezultateve më të mira në përballjet direkte ndaj Realit.
Atletiko Madrid – Skuadra e Simeones duket më pak e favorizuara për të fituar titullin kampion, kjo edhe për shkak të kalendarit të vështirë që ka. Atletiko do të luajë 4 ndeshje në shtëpi, përballë Granadës, Vilarealit, Elçes dhe Malagas. Problemi më i madh për madrilenët duket se do të jenë sfidat në transfertë, ku Atletiko do të luajë kundër Bilbaos, Valencias dhe në javën e fundit do të vizitojë “Camp Nou”-n.
Real Madridi – Skuadra e Ançelotit mund ta vendosë të ardhmen e saj në tre javët e ardhshme, ku do të ketë dy transferta të vështira. Reali do të luajë në mërkurën në fushën e Seviljes, ndërsa pas dy javësh do të udhëtojë në tokën baske për t’u përballur me Sociedadin. Dy transfertat e tjera do të jenë ato ndaj Valadolidit dhe Selta Vigos, sfida të pranueshme. Nga 9 “finalet” e mbetura, 5 prej tyre Reali do t’i luajë në Madrid, ku më “e sikletshme” duket ajo ndaj Valencias.
Barcelona – Katalanasit janë rikthyer fuqishëm në garën për titullin kampion, megjithatë duhet të shpresojnë tek ndonjë hap fals i dy rivalëve madrilenë. Për Barcelonën, çdo hap fals është i ndaluar dhe mund t’i kushtojë shtrenjtë. Pesë nga 9 sfidat e mbetura do t’i luajë në “Camp Nou”, ndërsa transfertat më të vështira duken ato ndaj Espanjolit në fundjavë dhe ndaj Vilarealit në javën e 35-të.
85 Gola
Barcelona ka sulmin më të mirë të La Ligës, pasi ka shënuar 85 gola në 29 ndeshje të luajtura
21 Gola
Atletiko e Madridit është skuadra me mbrojtjen më të mirë në La Liga, pasi ka pësuar vetëm 21 gola në 29 ndeshje
als_Latn als_Latn als_Latn als_Latn als_Latn nso_Latn als_Latn nso_Latn als_Latn